༢འཛམ་གླིང་གི་ཆོས་ལུགས་ཆེན་པོ་བཞི་ལས་སངས་རྒྱས་ཆོས་ལུགས་མཚོན་བྱེད་ཀྱི་འཁོར་ལོའི་རྟགས་འདི་ནི་འཛམ་གླིང་གཅིག་གྱུར་གྱི་སངས་རྒྱས་ཆོས་ལུགས་མཚོན་བྱེད་ཡིན་པར་ངོས་འཛིན་གནང་གིན་ཡོད།སྟོན་པ་ཤཱཀྱ་ཐུབ་པ་ཁོང་རང་ཉིད་ཀྱིས་འབད་བརྩོན་ལ་བརྟེན་ནས་རང་འབྲས་སངས་རྒྱས་པའི་ལམ་དེ་མངོན་དུ་བྱས་པ་ནས་བཟུང་གདུལ་བྱ་རྣམས་ལ་རིམ་བཞིན་ཆོས་བསྟན་པའི་སྤྱི་མིང་ལ་ཆོས་ཀྱི་འཁོར་ལོ་བསྐོར་ཟེར།འཁོར་ལོ་ནི་རིམ་པ་བཞིན་ཁ་ཕྱོགས་བརྒྱུད་ནས་འཁོར་བ་ལྟར།སྟོན་པས་ཆོས་བསྟན་པ་དེ་ཡང་སྟོན་པ་རང་ཉིད་ནས་སློབ་མ།སློབ་མ་ནས་དེའི་སློབ་མའི་བར་འཁོར་ཏེ་ཆོས་གསུངས་ནས་མཐར་ཐུག་སེམས་ཅན་ཐམས་ཅད་ལ་གནས་སྐབས་ཀྱི་ཕན་པ་དང་མཐར་ཐུག་གི་ཕན་བདེ་སྒྲུབ་བཞིན་ཡོད་པས་ན་ཆོས་འཁོར་དུ་འབོད།འཁོར་ལོ་ལ་རྩིབས་བརྒྱད་ཡོད་པ་ལས་ཐེག་པ་རིམ་པ་བརྒྱད་དང་།དབུས་ཀྱི་མུ་ཁྱུད་ལས་ཐེག་པའི་ཡང་རྩེ་ཨ་ཏི་ཡོ་ག་མཚོན་གྱིན་ཡོད་པ་དང་།ད་དུང་དབུས་ཀྱི་མུ་ཁྱུད་གསུམ་ལས་ཆོས་འཁོར་རིམ་པ་གསུམ་མཚོན་གྱིན་ཡོད།དེའི་ཕྱིར་འཁོར་ལོའི་རྟགས་འདི་ནི་སངས་རྒྱས་ཆོས་ལུགས་མཚོན་བྱེད་ཀྱི་རྟགས་གཅིག་པུར་གྱུར་སོང་བ་ཡིན།